
Tisztelt Ellátásért Felelős!

Mint a(z) 
13. sorszámú, 11-13772-1-001-00-02 kóddal rendelkező Sáska ivóvízellátó víziközmű-rendszer
Ellátásért Felelősét tájékoztatjuk, hogy a víziközmű-szolgáltatásról szóló 2011. évi CCIX. törvény (továbbiakban Vksztv.) 11. § (1) bekezdése a víziközmű-szolgáltatás hosszú távú biztosíthatósága érdekében, az üzemeltetett víziközművekre vonatkozó Gördülő Fejlesztési Terv (továbbiakban GFT) készítését írja elő.

A GFT tartalmi és formai követelményeire vonatkozó részletes előírásokat a Vksztv. egyes rendelkezéseinek végrehajtásáról szóló 58/2013. (II.27.) Korm. rendelet (továbbiakban Vhr.) VIII/A. fejezete (90/A. § - 90/G. §), valamint a 61/2015. (X.21.) NFM rendelet tartalmazza, melyet részletesen a jelen levelünk 1. számú mellékletében ismertetünk.

A Vksztv. előírása szerint a GFT-t minden év szeptember 30-ig kell elkészíteni és jóváhagyásra benyújtani a Magyar Energetikai és Közmű-szabályozási Hivatalhoz (továbbiakban Hivatal).

A GFT készítését, benyújtását, valamint a jóváhagyási eljárásban az Ellátásért Felelősök képviseletét meghatalmazás alapján a kötelezettől eltérő személy is végrehajthatja. Társaságunk az üzemeltetési területén egységes szerkezetű GFT elkészítése érdekében, a korábbi évekhez hasonlóan, felajánlja, hogy a GFT készítésében és benyújtásában, valamint a jóváhagyási eljárásban való képviseletben segítséget nyújt.

Amennyiben felajánlásunkat elfogadják, a 2018-2032 időszakra szóló GFT határidőben történő elkészítése és benyújtása érdekében az alábbiakat kérjük:
1. A GFT készítésére, benyújtására és a képviseletre meghatalmazást kell adniuk Társaságunk részére, legalább 3 eredeti példányban, aláírás minta csatolásával, mert a képviseleti jogosultságot eredeti meghatalmazással kell igazolni a jóváhagyásra irányuló közigazgatási hatósági eljárásban. Tekintettel arra, hogy a GFT-t víziközmű-rendszerenként kell elkészíteni, a meghatalmazásokat is víziközmű-rendszerenként kell megadni. A meghatalmazás eseti jelleggel (2/3. számú melléklet), vagy visszavonásig, folyamatos jelleggel (2/4. számú melléklet) adható meg. Mindkét jellegű meghatalmazás és a kapcsolódó dokumentumok mintáit a 2. számú mellékletben csatoltuk.

2. Meghatalmazásuk esetén kérjük, hogy a 3. számú mellékletben csatolt, 2016 évre vonatkozó, a 2016. évi módosításokkal aktualizált Gördülő Fejlesztési Tervben foglalt feladatok megvalósulásáról, illetve átütemezéséről Társaságunkat tájékoztatni szíveskedjenek, hogy a tervkészítés során ezen feladatok átütemezését elvégezhessük.
A 2017-2031 időszakra szóló GFT-t Társaságunk 2016. októberében eljuttatta az Önök részére, melynek kérjük felülvizsgálatát, 2018. évtől kezdődőleg. Egyúttal kérjük, hogy amennyiben a 2017-2031 időszakra szóló Gördülő Fejlesztési Terv felülvizsgálata során újabb fejlesztési feladat merül fel, illetve az Önök jövőbeli tervei között szerepel olyan fejlesztés, ami víziközműveket is érinthet, kérjük, hogy a 4. számú melléklet értelemszerű kitöltésével ezen feladatokat részükre eljuttatni szíveskedjenek. Az Önök által megadott feladatok egyeztetését a megadott kapcsolattartóval fogjuk pontosítani a víziközművek tekintetében.
Kérjük, hogy a 2018-2032 időszakra szóló GFT I. ütemére (2018. év) csak olyan igényeket fogalmazzanak meg, melyek forrása nagy valószínűséggel rendelkezésre fog állni, mert az I. ütemben a fejlesztési feladatok költségeinek és forrásainak feltétlenül összhangban kell lenniük.

3. Az 1. számú mellékletben részletesen is bemutatjuk, hogy a GFT költségtervéhez a forrásokat is hozzá kell rendelni. A források közül a víziközmű-fejlesztési hozzájárulást, valamint a közmű amortizációt Társaságunk tartja nyilván. Az eszközhasználati díjat, valamint a vagyonkezelési díjat az elvégzett fejlesztések, illetve elszámolások alapján az Ellátásért Felelősök tartják nyilván. Ahhoz, hogy meghatalmazásuk alapján a GFT-t elkészíthessük, szükséges az Ellátásért Felelősök által nyilvántartott használati díjak (eszközhasználati díj, vagyonkezelési díj) megadása Társaságunk felé. Segítségül az 5. számú mellékletben bemutatjuk a rendelkezésre álló információkból általunk számított, 2012. január 1. – 2016. december 31. időszakban megképződött használati díjakat, melyekről egyetértésük esetén visszaigazolásukat kérjük. Amennyiben számításunkat nem fogadják el, kérjük, hogy az Önök által 2016. december 31-én nyilvántartott eszközhasználati, valamint vagyonkezelési díjat részünkre megadni szíveskedjenek. A fejlesztési feladatok időben való elhelyzésében kívánunk segítséget nyújtani a 6. számú mellékletben megadott várható fejlesztési források mértékének bemutatásával. A fejlesztési források a tervezés során az Önöktől kapott használati díjak, illetve tényleges adatok alapján kerülnek pontosításra. A források várható értékének meghatározásánál külső forrásokkal és az Ellátásért felelős költségvetési forrásával nem számoltunk.

4. Határidőben történő és megfelelő adatszolgáltatás esetén Társaságunk elkészíti a GFT javaslatát a vonatkozó jogszabályoknak, illetve ajánlásoknak megfelelően és 2017. június 30-ig – a Vksztv. és Vhr. véleményezési jogra vonatkozó előírásainak megfelelően –megküldi Önöknek jóváhagyásra.

5. A véleményezésre megküldött GFT-vel kapcsolatos, testületi határozattal megerősített véleményüket majd 2017. augusztus 31-ig várjuk vissza, tekintettel arra, hogy a végleges és véleményezett GFT-t a Hivatal részére, a vélemények csatolásával 2017. szeptember 30-ig be kell nyújtanunk.

A GFT jóváhagyásáért a Hivatal igazgatási és szolgáltatási díjat számol fel, melynek mértékét az 1/2014 MEKH díjrendelet szabályozza. Az igazgatási és szolgáltatási díjat víziközmű-rendszerenként kell megfizetni.
Jogszabály alapján a GFT készítése a víziközmű-rendszer üzemeltetéséből származó díjbevétel terhére is finanszírozható. A GFT elkészítésének költségeit Társaságunk magára vállalja (munkabér, irodaszer, nyomtatás stb.), amennyiben felajánlásunkat elfogadják.
A meghatalmazásból következő, a meghatalmazót terhelő terv jóváhagyásához kapcsolódó igazgatási szolgáltatási díjakat az eljárás megindítása érdekében befizetjük, de azokat tovább hárítjuk Önök felé, a használati díjak (eszközhasználati és vagyonkezelési) terhére.
Az igazgatási szolgáltatási díjakról szóló számláinkat, majd a GFT jóváhagyó határozata után, előre láthatólag a II. félévi használati díjak kiértesítő leveleinek mellékleteként juttatjuk el Önökhöz.

A Vksztv.-ben rögzített benyújtási határidő betartása végett, ezúton kérjük, hogy amennyiben felajánlásunkat elfogadják, akkor a jelen levelünk 1.-3. pontjaiban kért adatokat 2017. március 31-ig juttassák el Társaságunkhoz.

A 2018-2032 időszakra szóló GFT készítésével, benyújtásával és a jóváhagyási eljárással kapcsolatos kérdéseikkel Renkó Ádám műszaki osztályvezetőhöz fordulhatnak, az alábbi elérhetőségeken:
Renkó Ádám műszaki osztályvezető
BAKONYKARSZT Zrt. Műszaki Osztály
70/273-6185
renko.adam@bakonykarszt.hu

Igény esetén jelen levelünk és mellékleteit elektronikus formában is rendelkezésükre bocsátjuk, melyet ugyancsak a fenti elérhetőségen jelezhetnek.

Tájékoztatásul megadjuk, hogy az érintett víziközmű-rendszernek mely tulajdonos önkormányzatok az Ellátásért felelősei:

	Víziközmű-rendszer
	A víziközmű rendszer Ellátásért felelőse(i)

	Sáska ivóvízellátó víziközmű-rendszer
	Sáska Község Önkormányzata

